钦定古今图书集成/理学汇编/学行典/第088卷 > 《戊午吟》高攀龙
## 钦定古今图书集成/理学汇编/学行典/第088卷 > 《戊午吟》高攀龙

《戊午吟》者，谓是年所见然也。“春气动物，百鸟弄韵，人心至闲，自有无腔之韵，悠然而来，足以吟讽。吟者不可谓诗，所吟者不可谓道，姑就行时心口相念” 云尔。

圣贤止是学为人，学不知天人未真。天在人身春在
木，人居天内木涵春。万殊精别方知义，一本穷研始
识仁。试看天人无闲处，不知天道岂知身。

《中庸》二字圣真诠，来自唐虞一脉传。本体睹闻为入
窍，工夫戒惧是天然。但从庸行庸言里，直彻无声无
臭先。此是人人真本色，可怜千古作陈编。

“不将一事挂胸中，荡荡乾坤在此躬。恰似云开天穆
穆，更如冰泮水瀜瀜。”因无邪妄名为寂，岂谓虚无即
堕空。履薄临深缘底事，只愁无浪又生风。

吾儒穷理最为先，理彻心空不入禅。穷是十分到底
处，理须一物不容前。《六经》尽向躬行验，一字不从文
义牵。自有豁然通贯日，方知日用是真元。

事事精详是与非，紫阳以此示全归。《初经》勉强须坚
苦，渐近天然妙入微。精义无过能择善，入神还只是
《知几》。须知圣学无多法，尺寸基培万仞巍。

朱、陆当年有异同，祇于稽古稍殊功。存心自合先知
本，格物无过要识中。《六籍》漫从卤莽过，一灵那得豁
然通？前贤指示皆精切，后学无讹是晦翁。